
Pielikums Nr. 7: Publiskais pasūtījums IKT jomā un tā struktūra
[bookmark: _Toc233265833]Faktu konstatējumi par EIS katalogiem
Piegādātāju konkurence pa kataloga segmentiem
Pasūtījumu katalogu raksturo plašs katalogu apjoms ar ierobežotu piegādātāju konkurenci
EIS IKT katalogu jomā potenciālo piegādātāju konkurence atšķiras, atkarībā no kataloga segmenta:
· Standarta programmatūras licenču katalogā (CI126) no 542 analizētajām pozīcijām 127 (23%) ir monopolpozīcijas (pakalpojumu sniedz 1 piegādātājs) un vēl 126 pozīcijās piedāvājumu sniedz tikai divi piegādātāji. 
· Programmatūras pakalpojumu katalogā (CI126P) no 213 analizētajām kataloga pozīcijām 62 (29%) ir monopolizētas un vēl 56 pozīcijās piedāvājumu sniedz tikai divi piegādātāji
· Servertehnikas katalogā (CI127) 49 no 164 pozīcijām ir ar zemu konkurenci (≤3 pretendenti), kas saistāms ar specifisko aprīkojumu un sertificētu izplatītāju ierobežoto skaitu. 

EIS Pasūtījumu piegādātāju konkurences analīze – EIS Pasūtījumu katalogu piegādātāju skaits, katalogu pozīcijās[footnoteRef:1]. [1:  Dati no EIS kataloga mājas lapas pieejamās EIS katalogu dokumentācijas] 

Piegādātāju koncentrācija
Faktiskā EIS pasūtījumu konkurence

*Visu veikto IKT EIS pasūtījumu tvērumā (iesk. iestādes, kas neiekļaujas Analīzes grupās pašvaldības un valsts iestādes)
[image: ]
1. attēls. Faktiskā EIS pasūtījumu piegādātāju konkurence IKT jomas katalogos Analīzes periodā, TOP 3 piegādātāji
EIS pasūtījumu katalogu faktiskās konkurences analīze parāda, ka vairākos EIS katalogu segmentos faktiskais pasūtījumu apjoms koncentrējas pie salīdzinoši neliela piegādātāju loka. Analizējot katalogu pasūtījumu sadalījumu pēc faktiskā apgrozījuma, konstatējams, ka vairākos segmentos TOP 3 veido būtisku daļu no kopējā pasūtījumu kataloga apjoma: speciālās datortehnikas katalogā (CI123C) – aptuveni 88%, datortehnikas katalogā (CI123V) – aptuveni 86%, datortehnikas II katalogā (CI123P) – aptuveni 73%;, servertehnikas katalogā (CI127) – aptuveni 55%, programmatūras pakalpojumu katalogā (CI126P) – aptuveni 38 % no kopējā apjoma (bet TOP 5 piegādātāji kopā šejā programmatūras pakalpojuma katalogā kontrolē €24,93 milj., kas atbilst 54,37%), standarta programmatūras katalogā (CI126) TOP 3 – aptuveni 37%. 
Vienlaikus jāņem vērā, ka zemāks TOP 3 īpatsvars ne vienmēr automātiski nozīmē augstu konkurenci. Konkurences analīze parāda, ka atsevišķos katalogos pastāv ievērojams pozīciju skaits ar vienu vai diviem piegādātājiem, savukārt faktisko pasūtījumu sadalījums koncentrējas pie atsevišķiem tirgus dalībniekiem arī gadījumos, kad katalogā formāli piedalās vairāki piegādātāji.
Jāņem vērā arī Latvijas IKT tirgus piedāvājums un Valsts augstās kvalitātes prasības, kuru rezultātā EIS pasūtījumu katalogu piedāvātāju skaits ir ierobežots, kas gan ir katalogu izveides, neatbilstoši augstu prasību rezultāts, un salīdzinot TOP 5 piegādātājus EIS katalogu uzvarētājus. TOP 5 piegādātāji servertehnikas pakalpojumu katalogā (CI121P) veido aptuveni 97% no kopējā apjoma (Analīzes periodā 269 tūkst. EUR), speciālās datortehnikas katalogā (CI123C) – 94%, datortehnikas katalogos (CI123V un CI123P) – attiecīgi 94% un 91%, savukārt drukas iekārtu katalogos (CI125 un CI129) koncentrācija pārsniedz 92% un 79%. Vienlaikus arī stratēģiski nozīmīgajos programmatūras un IT pakalpojumu katalogos faktiskais pasūtījumu sadalījums saglabājas salīdzinoši koncentrēts – standarta programmatūras katalogā (CI126) TOP 5 piegādātāji kontrolē aptuveni 40% no kopējā apjoma, bet programmatūras pakalpojumu katalogā (CI126P) – aptuveni 54%, kas norāda, ka arī segmentos ar formāli plašāku piegādātāju loku faktiskā konkurence praksē ir ierobežotāka nekā sākotnēji varētu šķist.
Lai gan formāli katalogos ir kvalificēti vairāki piegādātāji, faktiskā pasūtījumu plūsma koncentrējas pie salīdzinoši neliela piegādātāju loka. Tas norāda, ka formāla konkurences esamība katalogā pati par sevi vēl negarantē efektīvu tirgus konkurenci faktiskajā pasūtījumu izpildē.
Konkurenci ierobežo ne tikai tirgus struktūra, bet arī katalogu un pozīciju izveides pieeja, īpaši programmizstrādes un IT pakalpojumu katalogos, kur pozīcijas nereti definētas pārāk specifiski vai piesaistītas konkrētam piegādātājam (piemēram, CI126P.1.1. AA Projekts SIA programmatūru saistīti pakalpojumi vai CI126P.1.44. Euroscreen SIA programmatūras pakalpojumi), nevis tehnoloģiskajai arhitektūrai (C#, Java u.tml.). EIS IKT Pasūtījumu katalogi veidoti ar konkurenci ierobežojošiem kritērijiem, kurus var izpildīt ierobežots skaits piegādātāju. EIS Pasūtījumu katalogiem jābalstās uz esošā vai plānotā risinājuma arhitektūru, nevis uz piegādātājiem, lai atbilstu pakalpojumiem pēc būtības, kas nozīmē, ka ir jāpārvērtē katalogu sadaļu un pozīciju izveides prasības balstoties uz tehnoloģisko arhitektūru kā arī prasības kandidātiem un vispārējā katalogu sadaļu izveides principi, lai atvērtu gan Latvijas, gan ES piegādātājiem iespēju sniegt pakalpojumus EIS sistēmu dalībniekiem. Izņēmums ir SaaS produkti, kurus var piegādāt tikai viens piegādātājs – šādos gadījumos katalogam būtu jākoncentrējas uz pašu risinājumu, nevis piegādātāju.
Valsts IKT resursu attīstības līgumi tiek slēgti bez vienotas metodikas nodevumu definēšanai, kvalitātes kritēriju noteikšanai un atbildības sadalei starp pasūtītāju un izpildītāju. Katrs līgums ir unikāli, vai nu nodevums ir "sistēma, kas izpilda funkciju X", vai – "X stundu izstrādes darbi". Šādas nekonsekvences rezultātā pasūtītājs bieži nonāk situācijā, kurā formāli nav iespējams konstatēt līguma neizpildi, jo nodevumu apraksts ir pārāk neskaidrs vai nav pietiekami pārbaudāms.
Stundu likmju modeļa plašā izmantošana (īpaši EIS CI126P katalogā) šo problēmu pastiprina: ja iepirkums ir definēts kā "X stundas programmēšanas darbu", tad pasūtītāja un izpildītāja intereses ir strukturāli pretrunā, izpildītāja ieinteresētība ir maksimizēt stundu skaitu, pasūtītāja ieinteresētība ir iegūt maksimālu funkcionalitāti. Bez skaidriem nodevumiem, pieņemšanas kritērijiem un kvalitātes rādītājiem šī pretruna paliek neatrisināta.
Ņemot vērā augstāk minēto, VARAM jāizstrādā un jānosaka saistošs valsts IKT resursu attīstības līgumu nodevumu un atbildības standartu ietvars, kas piemērojams visiem IKT projektiem virs 140 000 EUR, bet kā labas prakses ieteikums – arī mazākiem projektiem. Ietvars nesašaurina pasūtītāja rīcības brīvību projektu specifiskajā saturā, bet nosaka obligātus strukturālos elementus.
Nodevumu definēšanas principi
Katram projekta posmam vai sprintam jābūt saistītam ar konkrētu, pārbaudāmu nodevumu. Nodevums nav process vai aktivitāte (“veikta analīze”), bet gan rezultāts (“sagatavots un saskaņots prasību dokuments ar vismaz 80% aptverto biznesa procesu”). Nodevumi definējami trīs dimensijās:
Funkcionālā pilnība – kuras funkcijas un cik procentu apmērā ir piegādātas un pieņemtas;
Nefunkcionālās prasības – veiktspēja, pieejamība, drošība, piekļūstamība, koda atvērtības pakāpe un integrācijas iespējas;
Dokumentācija – tehniskā dokumentācija, arhitektūras dokumentācija, izejas kodu paskaidrojošā dokumentācija lietotāja rokasgrāmatas, kiberdrošības, slodzes un akcepttestēšanas protokoli.
Stundu likmju iepirkumi pieļaujami tikai uzturēšanas un pilnveides darbiem ar iepriekš apstiprinātā gada uzturēšanas budžeta ietvaros. Jaunu sistēmu vai būtisku izmaiņu izstrādei jāizmanto rezultātā balstīts iepirkums ar fiksētiem nodevumiem. 

[bookmark: _Toc233265835]Priekšlikumi IKT iepirkumu sistēmas pilnveidei
1. Stundu likmju iepirkumos jāfiksē katra posma rezultāts – katrs posms noslēdzams ar pieņemšanas aktu (funkcionalitāte, testi, dokumentācija), pakalpojuma izmantošana ierobežojama tikai uzturēšanai, izslēdzot pielietojumu jaunu risinājumu attīstībai, pilnveidei un izstrādei
2. Divpakāpju pieeja iepirkumiem virs noteikta finanšu sliekšņa – vispirms izpēte un vajadzību definēšana kopā ar tirgu, tikai pēc tam realizācijas iepirkums
3. Lomu nodalīšana – iestāde, kompetences centrs un iepirkumu speciālists; neatkarīga tehniskās specifikācijas ekspertīze pirms iepirkuma
4. Ārvalstu piegādātāju piesaiste – konkurences veicināšanai, novēršot nepamatotus šķēršļus dalībai
5. Gatavu programmproduktu (COTS) prioritāte – ja gatavais risinājums atbilst funkcionālajām prasībām vismaz 70–80 % apmērā
6. EIS katalogu pārvērtēšana – izmantošana tikai standartizētu preču un pakalpojumu iegādei, kataloga pozīcijas veidojamas, balstoties uz tehnoloģisko arhitektūru, nevis uz konkrētu piegādātāju piedāvātiem risinājumiem u.c.
7. Kompetenču centru realizētā programmatūras sagāde – programmatūras sagāde jākoncentrē jomas kompetences centros, kas ar apvienotām zināšanām un kapacitāti nodrošina profesionālus iepirkumus, vienotus kvalitātes, drošības un arhitektūras standartus, biznesa prasības nosaka funkcijas īpašnieks, savukārt IKT prasības
8. Pāreja uz EIS Dinamisko iepirkumu sistēmu (EIS DIS) – jaunu piegādātāju pievienošana un cenu aktualizācija jebkurā laikā
9. IKT resursu un pakalpojumu sagādes vadlīnijas – kas ietver funkcionālo un nefunkcionālo prasību definēšanas principus, tehnoloģiski neitrālas specifikācijas izstrādes kārtību un rekomendācijas — vienotas vadlīnijas: biznesa vajadzības un rezultāti, atvērti standarti, modulāra attīstība konkurences apstākļos, kopējās izmaksas visā dzīves ciklā (TCO) un atteikšanās no zemākās cenas kā vienīgā kritērija
10. Caurredzamība iepirkumu datos - Pielāgot esoši IUB iepirkuma paneli, kopējā IKT info paneļa izveidei, obligāts CPV kods, finansējuma avots, publiska pretendentu informācija atvērtajos datos, atsevišķa pazīme iepirkumu iegādes veidam: konkursa/kataloga/DIS izveides iepirkums utt.
Veicināt jaunuzņēmumu (mikro un mazie uzņēmumi)  iesaisti valsts IKT iepirkumos 
Starptautiskā pieredze: pakāpeniski, izaicinājumos balstīti IKT iepirkuma modeļi mazo un vidējo uzņēmumu iesaistei
Ņemot vērā Latvijas apstākļus, lielo Eiropas valstu izmantotās metodes būtu piemērojamas jaunuzņēmumiem un mikrouzņēmumiem.

Vairākas Eiropas valstis pēdējos 5-10 gados ir izveidojušas strukturētas programmas, kas aizstāj vienu lielu, formālu IKT iepirkumu ar pakāpenisku procesu, kur publiskā sektora organizācija formulē problēmu ("izaicinājumu"), vairākas komandas īsā laikā izstrādā konkurējošus pilotrisinājumus, un tikai labākais(-ie) tiek virzīts(-i) uz pilnu, komerciālu ieviešanu. Visas zemāk aprakstītās shēmas pēc būtības balstās uz vienu un to pašu tiesisko konstrukciju. ES atzīto pirmskomercializācijas iepirkumu (pre-commercial procurement, PCP), kas izriet no Direktīvas 2014/24/ES 14. panta (Latvijā pārņemts ar Publisko iepirkumu likuma 3. panta otro daļu) un tāpēc to pamatprincipus var pārņemt arī Latvija bez nepieciešamības grozīt likumu.

Kopīgais modelis
Neatkarīgi no valsts, shēmām ir kopīga strukturāla loģika:
· Izaicinājuma definēšana – pasūtītājs formulē problēmu (nevis gatavu tehnisko specifikāciju);
· Atlases/izpētes posms – vairākas (parasti 2–6) komandas par nelielu, fiksētu atlīdzību īsā laikā (parasti 2–4 nedēļas) izstrādā sākotnēju priekšlikumu vai koncepciju;
· Prototipa/MVP posms – no izpētes posma izredzētākā(-ās) komanda(-as) saņem lielāku finansējumu un ilgāku laiku (parasti 3–6 mēneši), lai izstrādātu darbojošos prototipu vai minimāli dzīvotspējīgu produktu (MVP);
· Pārtraukšanas iespēja katrā posmā, ja rezultāts neattaisnojas;
· Iespēja slēgt pēckomercializācijas/pilna apjoma līgumu ar veiksmīgāko risinājumu, parasti paturot piegādātājam intelektuālā īpašuma un komercializācijas tiesības.


Skotija, CivTech
Skotijas valdības programma, kas darbojas kopš 2016. gada. Programmas process sastāv no sešiem posmiem: izaicinājuma definēšana, izaicinājuma publicēšana un atlase (līdz sešiem pieteikumiem tiek uzaicināti uz interviju par vienu no trim vietām Izpētes posmā), Izpētes posms (trīs nedēļas, katra komanda saņem 5000 mārciņu), Paātrinātās izstrādes (Accelerator) posms (15 nedēļas, katra komanda, kas pabeidz posmu, saņem 40 000 mārciņu četrās daļās, bez kapitāldaļu vai intelektuālā īpašuma pārņemšanas), Demo diena un visbeidzot Pirmskomercializācijas posms. Pirmskomercializācijas posmā turpmākie līgumi parasti tiek slēgti par summu līdz 595 000 mārciņām uz katru izaicinājumu, intelektuālais īpašums paliek uzņēmumam, un pēc komerciālas gatavības sasniegšanas pasūtītājs iegūst bezmaksas, mūžīgu licenci risinājuma izmantošanai[footnoteRef:2]. [2:  Skat: The CivTech Process — CivTech] 


Apvienotā Karaliste, Small Business Research Initiative (tagad Innovate UK Contracts for Innovation)
Vecākā un plašāk izmantotā ES/UK PCP shēma, ko kopš 2001. gada pārvalda inovāciju aģentūra Innovate UK un izmanto ministrijas tādās jomās kā veselība, aizsardzība, enerģētika un kiberdrošība. Shēma var noritēt vairākos posmos, katrā nākamajā posmā atlasot daudzsološākos risinājumus turpmākai finansēšanai, un katrā posmā ir jāiesaista vismaz divi finansēti piegādātāji, novirzot vismaz 50% no līguma vērtības P&A darbībām. Praksē tas bieži izpaužas kā "bake-off" starp līdz sešiem maziem uzņēmumiem pirmajā posmā, no kuriem tikai daļa tiek virzīta uz otro posmu prototipa/lauka testēšanai. Veiksmīgi uzņēmumi parasti saņem sākotnējo 1. posma līgumu 50 000–100 000 mārciņu apmērā, bet var iegūt arī 2. posma līgumu līdz 1 miljonam mārciņu prototipa vai demonstrējuma izstrādei un testēšanai. Kopš 2008. gada līdz 2020. gadam programmas ietvaros piešķirti 788 miljoni mārciņu, un 93% pieteikumu iesniedzēju ir bāzēti Apvienotajā Karalistē, 85% no tiem ir privāti uzņēmumi[footnoteRef:3]. [3:  Skat: Innovate UK Contracts for Innovation – UKRI] 


Īrija — SBIR Ireland
Enterprise Ireland (Īrijas valsts uzņēmējdarbības attīstības aģentūra) administrētā shēma. SBIR ietilpst pirmskomercializācijas iepirkuma kategorijā un ļauj publiskā sektora iestādēm iegādāties pētniecību inovācijas veicināšanai, kad tirgū vēl nav pieejami atbilstoši risinājumi, ar risku un ieguvumu sadali starp pasūtītāju un piegādātāju. Katrs izaicinājums tiek sadalīts divos posmos: 1. posmā līdz sešiem uzņēmumiem veic tehniskās priekšizpētes pētījumu, bet 2. posmā mazāks skaits uzņēmumu izstrādā konkrēta projekta prototipu, veicot padziļinātu P&A darbu. Aptaujā starp 42 iepriekš finansētiem MVU tika konstatēts, ka to izstrādātie risinājumi jau apkalpo 50 000 lietotāju, radījuši 27 jaunas un saglabājuši 88 esošas darba vietas, un 84% uzņēmumu ir izdevies piesaistīt papildu finansējumu tieši SBIR izaicinājuma rezultātā. Konkrēts piemērs: uzņēmums Sparrowatch, kas ražo lētas drošības kameras, ar SBIR palīdzību savu produktu pārvērta par risinājumu nelegālu atkritumu izgāšanas apkarošanai un tagad sadarbojas ar visām četrām Dublinas pašvaldībām.

Nīderlande, SBIR / Innovation Impact Challenge
Nīderlandes uzņēmējdarbības aģentūra RVO valdības uzdevumā administrē vienu no vecākajām un institucionāli nobriedušākajām shēmām Eiropā (kopš 2004. gada), 2020. gadu vidū pārdēvētu par Innovation Impact Challenge. Tā ir posmiem sadalīta inovāciju konkurence, kurā katrā nākamajā posmā virzās tikai uzņēmumi ar labākajiem piedāvājumiem — pasūtītājs identificē konkrētu izaicinājumu un piešķir budžetu, un uzņēmumi ar visdaudzsološākajiem priekšizpētes pieteikumiem (1. posms) tiek pilnvaroti veikt tālāku pētniecību un izstrādāt savu produktu (2. posms). Trešajā posmā uzņēmums gatavo risinājumu tirgum, un valsts var būt tā pirmais pircējs (t.s. launching customer). Programma ir atvērta visiem ES bāzētiem uzņēmumiem, un intelektuālā īpašuma tiesības visā procesā paliek uzņēmumam[footnoteRef:4]. [4:  Skat: How does SBIR work? | RVO.nl] 


Lietuva, GovTech Lab
Ģeogrāfiski un institucionāli vistuvākais piemērs ir Lietuvas Inovāciju aģentūras (MITA) pārziņā esošais GovTech Lab, kas darbojas kopš 2019. gada un daļēji finansēts no ERAF līdzekļiem. Programmas ietvaros izraudzītās komandas virzās uz nākamo Izaicinājumu sērijas (Challenge Series) posmu, kurā to idejas kļūst par prototipiem un vēlāk – produktiem, un daļa komandu tiek uzņemtas arī GovTech inkubatorā. Pašlaik katram no 40 aktīvajiem izaicinājumiem tiek piešķirti līdz 50 000 eiro pilota izstrādei, un kopš darbības sākuma Lab ir strādājis pie vairāk nekā 60 dažādiem publiskā sektora izaicinājumiem, 2021. gadā vien sadarbojoties ar 30 Lietuvas jaunuzņēmumiem un uzņēmumiem. GovTech Lab tieši palīdz jaunuzņēmumiem un MVU validēt idejas, veidot MVP un paplašināt biznesu, izmantojot tam paredzētu Co-Create akselerātoru. Lietuvas GovTech Lab ir arī daļa no starptautiskā CivTech Alliance tīkla[footnoteRef:5]. [5:  Skat: GovTech Lab Lithuania, un GovTech Lab Lithuania - Observatory of Public Sector Innovation] 


Polija, GovTech Polska
Polijas Ministru prezidenta kancelejas pārziņā esoša starpministriju programma, kas radās 2017. gadā pēc pirmā hakatona Nodokļu administrācijā un konsultējās tieši ar Skotijas CivTech un Somijas Sitra. Sākotnējais izaicinājums, atrast risinājumu krāpšanai nodokļu jomā 48 stundu laikā, pēc dažiem mēnešiem noveda pie risinājuma, kas samazināja krāpšanas līmeni par vairāk nekā 80%. Juridiski Polija šim nolūkam izmanto ES tiesiskajā regulējumā un Polijas Publisko iepirkumu likumā jau paredzēto "projekta konkursa" institūtu, kur labākās idejas autors tiek uzaicināts sadarbībā ar valsts iestādi tālāk attīstīt konceptu līdz minimāli dzīvotspējīgam produktam, un veiksmes gadījumā uzņēmums iegūst tiesības uz sarunu procedūru bez sludinājuma, lai risinājumu ieviestu pilnā apmērā. Rezultāti ir iespaidīgi: pirms programmas ieviešanas parastos IT iepirkumu konkursos vidēji piedalījās tikai divi vai trīs pretendenti, un 43% iepirkumu saņēma tikai vienu piedāvājumu, savukārt GovTech Polska organizētajos izaicinājumu konkursos vidēji piedalījās ap 50 komandu (maksimums — 96), un pagājušā gada uzvarētāji gandrīz visi bija uzņēmumi ar mazāk nekā 250 darbiniekiem, no kuriem lielākā daļa iepriekš nekad nebija piedalījušies valsts iepirkumos[footnoteRef:6]. [6:  Skat: GovTech Poland programme - Observatory of Public Sector Innovation, un Public sector - GovTech Poland - Gov.pl website] 


Citi papildu instrumenti MVU piekļuves uzlabošanai un tirgus izaugsmei
Papildus jaunas iepirkuma metodes ieviešanai, MVU piekļuve valsts IKT iepirkumiem uzlabojama arī ar šādiem, starptautiskajā praksē pārbaudītiem instrumentiem:
· Iepirkumu sadalīšana daļās (lotēs). ES publisko iepirkumu regulējums jau šobrīd paredz iespēju sadalīt lielus līgumus mazākās, funkcionāli patstāvīgās daļās, un šī iespēja būtu sistemātiski jāizmanto lielākos IKT projektos, lai atsevišķas, mazāka apjoma līguma daļas nebūtu pieejamas tikai lieliem piegādātājiem ar plašu resursu klāstu; 
· Kvalifikācijas prasību samērīgums. Apgrozījuma, iepriekšējās pieredzes un finanšu nodrošinājuma prasību noteikšana proporcionāli konkrētā līguma vērtībai un sarežģītībai, nevis pēc vienotas, visiem IKT iepirkumiem piemērotas veidnes. Mazāka apjoma un zemāka sarežģītības pakāpes darbiem galvenajam vērtēšanas kritērijam jābūt nevis uzņēmuma kopējam apgrozījumam vai formālam iepriekšējo līgumu skaitam, bet gan konkrēto uzdevuma izpildē iesaistīto speciālistu kompetencei un pieredzei, proti, vai piedāvātajai komandai ir nepieciešamās zināšanas un prasmes konkrētā uzdevuma izpildei, nevis vai uzņēmums kopumā ir pietiekami liels;
· Skaidru, publiski pārskatāmu mērķrādītāju noteikšana MVU īpatsvaram valsts IKT iepirkumos, iekļaujot šo rādītāju Priekšlikumā 3.2. paredzētajā publiski pieejamajā IKT sagādes datu panelī. Apvienotajā Karalistē kopš 2025. gada visām ministrijām noteikts pienākums izvirzīt un publiski uzraudzīt trīs gadu mērķi tiešajiem izdevumiem ar MVU (piemēram, digitālās nozares ministrijai – 40%, kultūras ministrijai – 33%, valdības kancelejai – 30%)[footnoteRef:7] – analoģisku, IKT nozarei pielāgotu mērķrādītāju un ikgadēju atskaiti varētu ieviest arī Latvijā;  [7:  Skat: Billions to go directly to small businesses across the country as government sets new targets for spending - GOV.UK] 

· Administratīvā sloga mazināšana. Vienotas, atkārtoti izmantojamas piegādātāju pašdeklarācijas vai kvalifikācijas apliecinājumu sistēmas izveide, lai mazam piegādātājam nebūtu atkārtoti un pilnā apmērā jāpierāda sava atbilstība katrā atsevišķā iepirkumā.

Secinājumi un pārnesamība uz Latviju
Visas sešas shēmas apliecina vienu un to pašu modeli, kas darbojas dažādos administratīvos un tirgus kontekstos, arī tādos, kas pēc tirgus lieluma un administratīvās kultūras ir tuvāki Latvijai (Lietuva, Polija). Kopīgās iezīmes, kas būtu pārņemamas arī Latvijas kontekstā:
1) izaicinājums, nevis gatava specifikācija, ļauj konkurēt pēc idejas kvalitātes, nevis uzņēmuma lieluma; 
2) zemas ieejas izmaksas pirmajā posmā ļauj piedalīties arī pavisam jauniem uzņēmumiem; 
3) pakāpeniska finansējuma palielināšana ar iespēju pārtraukt katrā posmā mazina risku pasūtītājam; 
4) intelektuālā īpašuma paturēšana pie piegādātāja rada stimulu uzņēmumam risinājumu attīstīt arī ārpus konkrētā valsts pasūtījuma.

